Sensorveiledning for bacheloroppgave SPED 3002 ISP vår 2020

Bacheloroppgaven er et selvstendig, individuelt arbeid. Temaet for oppgaven velges fra hele innholdet i hele bachelorprogrammet. Studentene har fått tilbud om totalt 1 time veiledning på oppgaven og temaene er godkjent på forhånd.

Bacheloroppgaven skal tilfredsstille faglige krav om dokumentasjon, begrunnelse og logisk sammenheng og dokumentere relevant kunnskap innenfor det aktuelle temaet. Ved sensurering skal det tas utgangspunkt i retningslinjene for SPED 3002 Bacheloroppgave 2019/2020, som studentene er gjort kjent med på forhånd. Denne sensorveiledningen er skrevet etter at oppgavene er levert.

Universitetets generelle karakterforklaringer vektlegger selvstendighet og vurderingsevne. Dette er vurderingskriterier som passer godt for et selvstendig, individuelt arbeid som bacheloroppgaven. I tillegg forventes det at kandidatene dokumenterer relevant faglig kunnskap innenfor det temaet de skriver om.

Problemstillingen skal være styrende. Ved sensurering bør det derfor legges stor vekt hvordan kandidaten forfølger problemstillingen og om han/hun viser hvordan det resonneres for å kunne besvare den. Dette er et avgjørende punkt som skiller gode fra mindre gode besvarelser.

Ved sensurering skal det legges vekt på om kandidaten:
· er oppgavebevisst og forfølger problemstillingen på en faglig og systematisk måte.
· kjenner til, redegjør for og anvender relevant teori
· viser selvstendighet og drøfter på en faglig relevant og akseptabel måte
· viser akademisk redelighet ved å sitere, vise til kilder og har en ryddig litteraturliste 

Bare fremragende besvarelser får A. Selv om en oppgave ikke trenger å være perfekt for å få A, må det kunne argumenteres for at alle fire kriteriene er innfridd. Det må være en klar og tydelig sammenheng gjennom hele oppgaven. Kandidaten må i tillegg dokumentere faglig relevant kunnskap utover bachelorpensum.

En jevnt god besvarelse får C. En jevnt god besvarelse har en klar problemstilling, redegjør for relevant litteratur, dokumenterer god kjennskap til bachelorpensum, har noe drøfting og forholder seg til formelle krav til akademisk skriving på en akseptabel måte. 
En jevnt god besvarelse skiller seg fra en fremragende besvarelse blant annet ved å vise noe mindre oppgavebevissthet, ha mindre reflektert teoribruk, ikke være like drøftende og ikke ha like god sammenheng i oppgaven. 
En jevnt god besvarelse skiller seg tydelig fra en ikke bestått besvarelse ved å ha en klarere problemstilling, bedre redegjørelse for relevant teori, god kjennskap til bachelorpensum, en mer logisk disponert oppgave og ved å forholde seg til formelle krav til akademisk skriving.  

En oppgave som ikke tilfredsstiller de faglige minimumskravene vurderes som en ikke bestått besvarelse og skal følgelig ha F. Kandidatene viser både manglende vurderingsevne og selvstendighet, mangelfull kjennskap til bachelorpensum og evner ikke å forholde seg til egen problemstilling. Manglende vurderingsevne og manglende selvstendighet kan komme til uttrykk gjennom at problemstilling, framgangsmåte og slutninger ikke begrunnes, at oppgaven mangler struktur og sammenheng og at det ikke skilles mellom tilløp til redegjørelse og tilløp til drøfting. En besvarelse med betydelig mangelfull kjennskap til relevante deler av bachelorpensum, skal normalt vurderes til ikke bestått.

Det forventes at kandidaten viser til kilder ved henvisninger og referanser og at oppgaven inneholder en ryddig litteraturliste, men mindre avvik fra APA skal isolert sett ikke tillegges avgjørende vekt. Det avgjørende er at krav til akademisk redelighet etterleves og at kilder lar seg sjekke.

Kandidatene må gjerne viser til egne erfaringer, men de må forholde seg saklig og reflektert til egne erfaringer. Erfaringene må være faglig relevante og ikke tillegges mer vekt enn det er grunnlag for. Egne erfaringer kan ikke erstatte teori og relevant fagkunnskap og skal ikke være et hovedpoeng i oppgaven.

